העסקה: דירת 5 חדרים בקומה הראשונה של בניין בן 28 קומות ברחוב הכרמל בשכונת אחוזת הנשיא ברחובות נמכרה ה-1.725 מיליון שקל. הדירה, בשטח 130 מ"ר ועוד מרפסת שמש בשטח 12 מ"ר, משקיפה לפארק, וכוללת שתי חניות ומחסן.
ניתוח העסקה: מדובר בדירה בבניין בשלבי סיום בנייה, שבונות החברות קרדן נדל"ן וחותם חירם. הבניין צפוי להתאכלס בעוד כחצי שנה.
את הדירה רכשו לפני כחודש זוג משפרי דיור למטרת מגורים. מדובר באחת הדירות האחרונות שנותרו למכירה בבניין, בין היתר כיוון שהקומה הראשונה מבוקשת פחות.
ניתוח: מחיר הדירה משקף עליית מחירים שנרשמה בשכונה מאז תחילת שיווקה בשל ביקושים גבוהים, הנובעים מסמיכותה לפארק המדע תמר, ליציאה הצפונית מהעיר ולתחנת רכבת. בשכונה ישנם גני ילדים, ובית ספר יסודי נבנה בימים אלה במרחק הליכה ממנה. עם זאת, בשכונה חסר מרכז מסחרי, שייבנה רק בעוד כמה שנים.
לפני כשנתיים נמכרה דירה דומה בפרויקט ב-1.36 מיליון שקל - הפרש של 26% מהמחיר כיום. עם זאת, בעסקה הנוכחית יש יתרון לרוכשים, שכן מועד האכלוס קרוב יותר.
אחוזת הנשיא נחשבת לשכונה יוקרתית ומבוקשת. שכונה מתחרה ביוקרתה בעיר היא גן הפקאן, שם נמכרות דירות 5 חדרים, שמועד האכלוס שלהן בעוד שנתיים, בכ-1.65 מיליון שקל. גם בהשוואה זו, מחיר הדירה נראה סביר, בהתחשב במועד האכלוס הקרוב.